PRIOPĆENJE ZA JAVNOST

**U Klubu za zapošljavanje Varaždin proveden treći ciklus radionica karijernog savjetovanja**

**VARAŽDIN, 12.07.2021.** U razdoblju od 28.06. – 02.07.2021. Job Club Varaždin proveo je treći ciklus radionica grupnog karijernog savjetovanja. I ovog puta radionice su održane online, putem platforme Zoom. Sudjelovalo je ukupno 5 polaznika koji su kroz 4 modula radili na poboljšanju svojih vještina i kompetencija za aktivno traženje posla.

Prvi modul naziva *Upoznaj sebe i svoje sklonosti* odnosio se na ispunjavanje upitnika i testova koji su polaznicima bili korisni za definiranje vlastite osobnosti, otkrivanje osobnih interesa te prepoznavanje vještina i kompetencija koje je važno istaknuti u prijavi na oglas ili tijekom razgovora za posao.

*Prepoznaj mogućnosti oko sebe*, odnosno drugi modul radionica, polaznicima je pomogao u svladavanju vještina traženja posla i prikazivanju volontiranja kao prikupljenog radnog iskustva, a tijekom njega su dobili informacije o samozapošljavanju, financijskoj potpori i ulozi HZZ – a, aktivnim mjerama zapošljavanja i načinu kako koristiti EU programe za razvoj vlastite karijere.

Kroz treći modul *Pokaži poslodavcu tko si, što želiš i možeš* polaznici su se upoznali sa značajkama i pravilima pisanja dokumenata potrebnih za prijavu na oglas za posao i pronalazak posla (životopis, molba i motivacijsko pismo) te su uz mentorstvo voditeljice Job Cluba izrađivali vlastite primjere.

Posljednji modul, *Predstavi se poslodavcu u najboljem svjetlu*, bio je namijenjen poboljšanju komunikacijskih i prezentacijskih vještina te povećanju samopouzdanja polaznika, kako bi se mogli što bolje pripremiti za intervjue.

Nastavni materijali radionica dostupni su na <https://jobclub.uig.hr/rezultati/>, a korišteni dodatni sadržaji nalaze se na sustavu za e-učenje Job Cluba, na adresi <https://jobconsult.uig.hr>.

Novi ciklus besplatnih online radionica održat će se od 19. do 23. srpnja ove godine, a zainteresirani se mogu prijaviti na adresi <https://jobclub.uig.hr/prijava/> .

Klub za zapošljavanje Varaždin je projekt koji provodi Hrvatsko društvo inženjera geotehnike i u cijelosti je financiran sredstvima Europskog socijalnog fonda, a ukupna mu je vrijednost 977.649,32 kuna. Dodatne informacije o projektu dostupne su na [jobclub.uig.hr](http://www.jobclub.uig.hr).

Voditeljica projekta:

Petra Kereži

Tel: +385 42 562 085

E-mail: projekti@uig.hr